Ent tagasi kultuurirevolutsiooni juurde. Tegelikult viivad selle juured üsna otseselt välja suure hüppe kolmekümne miljoni nälga surnuga lõppenud läbikukkumiseni. Just selle fiasko järel tuli Mao välja seisukohtadega, mis said sisuliselt kultuurirevolutsiooni algatamise lähtealuseks. Nimelt leidis Mao, et suure hüppe  läbikukkumise põhjuseks polnud mitte vale idee, vaid rahva vähene haritus, sealhulgas sotsialistlik haritus. Just sotsialismi vähene või puudulik mõistmine ei lubanud Mao väitel kohalikel kaadritöötajatel tema geniaalset poliitikat õigesti ellu viia. Et tulevikus selliseid vigu vältida, tuli asuda rahvast (bürokraadid kaasa arvatud) sotsialistlikult harima.